Predkladacia správa

Materiál sa predkladá ako iniciatívny v súvislosti s plánovaným oficiálnym vydaním Medzinárodného kódexu proti šíreniu balistických rakiet (ďalej len „kódex“). SR patrila medzi približne sto krajín, ktoré sa podieľali na rokovaniach a konečnom vypracovaní textu kódexu a je prizvaná na pripojenie sa k tomuto politickému dokumentu.

Za ostatné roky do popredia vystúpila otázka narastania regionálnych a globálnych bezpečnostných hrozieb, spôsobených okrem iného aj pokračujúcim šírením systémov balistických rakiet schopných niesť zbrane hromadného ničenia. Myšlienka a prvý návrh textu kódexu vznikli v kruhoch členských krajín Kontrolného režimu raketovej technológie (MTCR). Vzhľadom na to, že členská základňa MTCR je obmedzená (ani SR nie je zatiaľ členskou krajinou) a vo svete existujú vlastníci a výrobcovia rakiet, ktorí nie sú členmi tohto režimu, mala uvedená iniciatíva za cieľ priviesť k spolupráci čo najviac krajín ochotných v rámci spoločného úsilia zamedziť nežiaducemu šíreniu rakiet a raketových technológií a dosiahnuť určitý stupeň univerzalizácie medzinárodnej spolupráce v boji proti šíreniu zbraní hromadného ničenia a prostriedkov ich dopravy.

Európska únia od samého začiatku masívne podporovala proces prípravy kódexu a v tomto roku prevzala na seba úlohu priviesť tento proces do úspešného konca. V prvej polovici roka zvolala dve schôdzky (Paríž 7.- 8. februára a Madrid 17. – 18. júna 2002), kde bol návrh kódexu podrobený širokej diskusii, výsledkom ktorej je súčasný konečný text. Holandské kráľovstvo následne ponúklo, aby sa konferencia na vydanie kódexu konala v Haagu v dňoch 25. – 26. novembra 2002. Listom svojho ministra zahraničných vecí Holandsko rozoslalo pozvanie na konferenciu takmer všetkým krajinám OSN s výzvou na pripojenie sa ku kódexu. Prijatie kódexu ako politicky záväzného dokumentu sa chápe ako prvý krok, ktorý umožní uplatňovanie dohodnutých opatrení a bude základom pre ďalšie rozpracovanie programu boja proti šíreniu balistických rakiet.

Prijatie uvedeného materiálu nebude mať dopad na štátny rozpočet, zamestnanosť ani životné prostredie. Pristúpenie SR ku kódexu je plne v zhode s cieľmi jej zahraničnej politiky v oblasti zachovania medzinárodného mieru a bezpečnosti, ako aj s integráciou do euroatlantických politických, bezpečnostných a hospodárskych štruktúr. Z tohto dôvodu sa odporúča vláde SR súhlasiť s pripojením sa ku kódexu.